Gandia trenca el rècord de participació nacional al Gran Premi d'Espanya de Billar a Tres Bandes
26 setembre 2024

## Gandia trenca el rècord de participació nacional al Gran Premi d'Espanya de Billar a Tres Bandes26 setembre 2024Última actualització: 26 setembre 2024

![](../gestion/img/9c9d66008c88b845a97033ba872e15c5f707cc2972a34261d7311691b89e5b04.jpeg)  
  

El **regidor delegat d'Esports, Jesús Naveiro** i els **membres del Gandia Billar Club, Àusias Fuster i José Luis Pascual**, han presentat hui el **Gran Premi d'Espanya de Billar a Tres Bandes 'XIX Ciutat de Gandia Chef Amadeo'**, que es jugarà **entre el diumenge 29 de setembre i el diumenge 6 d'octubre**.  
  
Aquesta competició marcarà el començament del circuit nacional. Els partits es jugaran al **Gandia Billar Club (carrer Miramar, núm. 13)**, que acollirà gent de diferents parts del país com, per exemple, València, Madrid, Catalunya, Andalusia, Múrcia, Castella-la Manxa, el País Basc o les Illes Balears.  
  
_"S'ha aconseguit el rècord de participació en tot el país, ja que seran **128 jugadors, sis de l'equip local**, els que competiran al llarg de la setmana"_, ha explicat l'edil, que també ha assegurat que _"Gandia és un referent al món del billar, no només per aquest gran premi, sinó també pel que representa el Club, que fa poc es va coronar com el campió d'Espanya i va pujar a primera divisió"_.  
  
_"Sens dubte, això és un senyal de l'esforç que feu i de com heu treballat de bé durant els últims anys. Vull donar-vos l'enhorabona i animar-vos a continuar així"_, ha afegit Naveiro dirigint-se als membres de l'equip.  
  
Fuster ha assenyalat que les diferents partides es disputaran **entre les 10 i les 20 hores**. _"Serà tota una marató per a la qual cosa hem hagut de comptar amb la complicitat per part dels socis"_, ha comentat.  
  
A més, el jugador ha assegurat que el fet que els dos primers dies del torneig coincidisquen amb la Fira i Festes és molt bo, tant per al Club, com per al municipi. _"Al final, els participants venen a gaudir del billar, però també gaudeixen dels esdeveniments i activitats que ofereix la ciutat"_.  
  
Pascual ha agraït, tant a l'Ajuntament, com a Xef Amadeo i la resta dels seus _sponsors_, la seua col·laboració en l'esdeveniment i ha comentat que és tot un honor haver aconseguit atraure tants jugadors.  
  
Finalment, tots dos han assenyalat que **a les 17 hores del dissabte 5 d'octubre tindrà lloc l'acte oficial de la presentació dels finalistes** i han convidat tota la ciutadania a gaudir de l'esdeveniment, que és gratuït.

[Twittear](https://twitter.com/share)